Spygate

**Spygate** er en konspirasjonsteori i form av en rekke påstander om at FBI benyttet en informant til å spionere på Donald Trumps presidentkampanje i 2016, framsatt av Donald Trump i mai 2018. Trump hevdet at spioneringen ble gjort i samarbeid med Barack Obamas regjeringsapparat og at det var politisk motivert. Påstandene ble i 2019 etterforsket av justisdepartementet og er oppsummert i den såkalte Horowitz-rapporten, og Trumps konspirasjonsteori ble der tilbakevist.

Etterforskningen er oppsummert i den såkalte Horowitz-rapporten, hvor det kommer frem at FBI benyttet flere informanter («Confidential Human Sources») og hemmelige agenter («Undercover Employees») til å følge utvalgte medlemmer av Trump-kampanjen. FBI avlyttet og gjorde opptak av all samhandling mellom informantene og kampanjemedlemmene. En av informantene jobbet i Trumps kampanjeapparat. Granskingen fant ikke bevis for politisk slagside i FBIs kontraspionasjeoperasjon mot Trumps valgkamp, men påpekte flere svakheter i søknadene om overvåkningsfullmakter. En av lederne for FBIs kontraspionasjeoperasjon, Peter Strzok, ble i august 2018 sparket fra sin stilling på bakgrunn av flere tekstmeldinger som viste en politisk slagside mot Trump.

På bakgrunn av påstandene ble det i tillegg åpnet en omfattende kriminaletterforskning under ledelse av generalinspektør John Durham. I en uttalelse fra justisdepartementet opplyste Durham i desember 2019 at de i lys av de innsamlede bevisene og den pågående etterforskningen hadde kommet til andre konklusjoner enn Horowitz hva gjaldt grunnlaget for og opprinnelsen til FBIs etterforskning.

Påstandene om at FBI hadde en slik informant ble først lansert av Andrew C. McCarthy i National Review den 12. mai 2018, og viste til et offentliggjort vitnemål fra senatet hvor Glenn Simpson vitnet om opplysningene i den såkalte Steele-mappen at FBI «trodde Chris' informasjon var troverdig fordi de hadde annen etterretning som indikerte det samme, og en av disse var en menneskelig kilde innenfor Trump-organisasjonen.»

## «Obamagate»
Obamagate er en emneknagg lansert av president Donald Trump på Twitter i en rekke poster i tidsrommet fra 10. til 11. mai 2020. I flere av twitterpostene ble det referert til saken mot Michael Flynn. Ifølge regjeringen Trump omhandler «Obamagate» en rekke forhold knyttet til Flynn-saken som fremkom i henleggelsen av saken, samt påfølgende avsløringer i nedgraderte etterretningsdokumenter. Obama eller sentrale personer i regjeringen hans skal ifølge Trump og hans støttespillere ha vært involvert i etterforskningen av Flynn og andre i Trumps valgkamp som et ledd i en større plan om å felle eller undergrave Trump som president.

14. oktober 2020 ble det kjent at justisdepartementets etterforskning av prosessen rundt "avmaskering" av Flynn ble avsluttet uten at straffbare forhold ble avdekket. Departementet undersøkte også om Obama-administrasjonen hadde lekket informasjon til pressen, noe det heller ikke ble funnet beviser for. Trump omtalte manglende beviser som svært skuffende.

En rekke medier har skrevet at Trump med «Obamagate» trolig sikter til påstander om at avtroppende president Obama satte en felle for Michael Flynn som ledd i en større plan for å felle påtroppende Trump. Trumps teori skal være at etterforskningen av mulig russisk innblanding i valget i 2016 ble gjennomført av Obamas regjering for å undergrave påtroppende president Trump i overgangsperioden etter valget. Avsløringen («unmasking») av Flynns navn i 2017 skal ha vært et ledd i denne konspirasjonen.

*Fox News* hevder at et møte i regjeringen Obama 5. januar 2017 handlet om å skjule overfor påtroppende president hva de hadde bedrevet.

I løpet av 10. mai gikk det ut over 100 meldinger fra Trumps twitterkonto blant annet om «Obamagate».  Den første var en «retweet» av en melding som nevnte «Obamagate» hvorpå Trump selv tok i bruk stikkordet. De påfølgende dagene sendte han ut flere twitter-meldinger om «Obamagate» blant annet «OBAMAGATE makes Watergate look small time!» (Obamagate får Watergate til å se ut som småtteri). Den følgende uken sendte Trump ut 18 meldinger med dette stikkordet.

27. mai 2020 gjentok Trump beskyldningene på twitter: "Nye papirer gjør det KLART at regjeringen Obama SPIONERTE, på en uhørt måte, på Trump-kampanjen og forbi, og selv på USAs senat."  6 minutter senere skrev han: "OBAMAGATE MAKES WATERGATE LOOK LIKE SMALL POTATOES!" (Obamagate får Watergate til å se ut som småpoteter.) 

Trump har fremholdt at det dreide seg om den største politiske forbrytelsen og skandalen i USAs historie («the biggest political crime and scandal in the history of the USA»). På en pressebriefing mandag 11. mai ble Trump spurt om hvilken forbrytelse Trump beskyldte Obama for, hvorpå Trump svarte «Obamagate. It’s been going on for a long time». Journalisten gjentok spørsmålet og Trump svarte «The crime is very obvious to everybody».

Trump krevde at Obama måtte vitne for senatet. Senator Lindsey Graham avviste Trumps krav om innkalle Obama som vitne. Lindsey advarte Trump med «Just be careful what you wish for». Justisminister William Barr uttalte 18. mai at han ikke forventet at Durham-etterforskningen ville føre til rettsforfølgelse av Obama og Biden. Barr understreket at hans departement ikke skal brukes for politiske formål, og at han ikke vil tillate rettssystemet og etterretningen å bli misbrukt slik de hadde blitt i det «falske og høyst grunnløse» narrativet om en Trump-Russland sammensvergelse. Barr sa at når det gjelder president Obama og visepresident Biden, uavhengig av hvor involvert de var, basert på informasjonen jeg har i dag, forventer jeg ikke at Durhams arbeid vil føre til en etterforskning av noen av dem.  Trump uttalte til Fox News at han var overrasket over Barrs uttalelser. USA har ingen presedens for å rettsforfølge tidligere presidenter.

I et intervju med *Fox News* 14. mai gjentok Trump at hans regjering var offer for den største politiske konspirasjonen i USAs historie. På en pressebriefing den 15. mai 2020 ble pressesekretær Kayleigh McEnany bedt om å redegjøre for hva Obamagate er, og hvilke lovbrudd president Trump mener har blitt begått. McEnany listet da opp en rekke forhold knyttet til Flynn-saken. Blant annet nevnte hun hvordan det DNC-finansierte Steele-dokumentet ble brukt for å begrunne avlytting av medlemmer av Trump-kampanjen, "avmaskeringen" av Flynn, at Obama selv ifølge Sally Yates skal ha hatt kjennskap til "avmaskeringen" av Flynn, at FBI-dokumenter angivelig viser at det ble diskutert hvorvidt de skulle få Flynn til å lyve, samt lekkasjen av Flynns navn til mediene. McEnany ble deretter bedt om å angi hva som var kriminelt med de nevnte punktene, hvorpå hun svarte at det gjaldt lekkingen av Flynns navn og de reelle spørsmålene som dette har medført («has been raised»). McEnany irettesatte 22. mai media for ikke å undersøke og dekke «Obamagate» skikkelig. Hun uttalte at journalistene stilte feil spørsmål og listet opp spørsmål hun mente journalistene burde stille. McEnany kritiserte 26. mai media for ikke å fokusere på Obamagate.

Twitterpostene ble publisert i kjølvannet av at justisdepartementet henla saken mot tidligere nasjonale sikkerhetsrådgiver Michael Flynn.  Bakgrunnen var at Joe Bidens navn stod sist på en nedgradert liste over navn  som etterretningssjef Richard Grenell overleverte til justisminister Barr 7. mai. Listen viste hvem som hadde bedt som «unmasking» av navn i etteretningsrapporter fra Trump vant valget til utgangen av januar 2017. Republikanske senatorer fikk kopi av listen med 39 navn og offentliggjorde den 13. mai. Senator Rand Paul uttalte 13. mai at dette dokumentet med Bidens navn var en «smoking gun» som bevis for at Obama og regjeringen hans konspirerte for å undergrave den påtroppende president Trump. Senator Lindsey Graham uttalte at unmasking av Flynn var svært problematisk og luktet politikk snarere enn nasjonal sikkerhet. FN-ambassadør Samantha Power bad om "unmasking" 7 ganger i perioden etter valget og før Trump overtok som president.

Michael Flynn gikk av som sjef for DIA i 2014 som følge av aldersgrensen. Han begynte å arbeide for Trumps valgkamp i februar 2016 og FBI startet etterforskningen av ham 16. august. Trump ansatte Flynn i november 2016 som påtroppende sikkerhetsrådgiver. Obama advarte Trump mot å ansette Flynn da Trump overtok i januar 2017. Daværende sikkerhetsrådgiver Susan Rice skrev 10. januar 2017 i en e-post til seg selv at Obama vektla at etterforskning i forbindelse med russisk innblanding i valget måtte skje "by the book", og at man måtte være ekstra påpasselige med å sjekke forhold som gjorde at de eventuelt ikke kunne dele all informasjon med den nye regjeringen.

Begrepet «Obamagate» ble brukt av Trump like etter det ble kjent at ansatte i Det hvite hus var smittet av Covid-19, og like etter at tiltalen mot Michael Flynn ble frafalt. Obama sa, i en lekket samtale, at henleggelsen av saken mot Flynn, som to ganger hadde erklært seg skyldig for så å nekte, var et angrep på rettsstaten. Trumps Obamagate-twitter kom dagen etter at Obama hadde kritisert Trumps håndtering av epidemien. Trump sa til Fox News at «[Flynn] var en uskyldig mann. Han er en gentleman. Han ble målskive for Obama-regjeringen og ble målskive i et forsøk på å bli kvitt en president». Ifølge *Voice of America* er «Obamagate» i praksis en videreføring beskyldninger fra mars 2017 da Trump hevdet at Obama hadde avlyttet ham under valgkampen i 2016. I 2018 hevdet Trump at FBI hadde en agent i Trumps valgkamporganisasjon, den såkalte «Spygate». Kellyanne Conway i det hvite hus uttalte 15. mai at hun er kjent med at justisdepartementet under Obama konspirerte mot den påtroppende presidenten.

Slik «unmasking» som blant annet Samantha Power og Joe Biden ba om i tilfellet med Flynn er fullt lovlig og skjer rutinemessig. Forespørsel ble godkjent av NSA. Unmasking har økt i omfang etter at Trump overtok. Unmasking gjør det lettere for tjenestemenn å forstå hva de leser og brukes for å avdekke mulige spioner. *Washington Post* avslørte 20. mai at Flynns navn ikke var anonymisert («masked») i de rapportene FBI sirkulerte i regjeringsapparatet. Ifølge NBC omhandlet FBIs rapporter Flynns telefonsamtale med Russlands ambassadør til USA. Til forskjell fra NSA anonymiserer ikke FBI rutinemessig navn på amerikanske borgere fordi FBI driver innenlands og etterforskning av amerikanske borgere er en del av FBIs fullmakt.

I mai 2020 igangsatte justisminister William Barr en granskning av hvordan «avmaskering» hadde blitt brukt i 2016. En talskvinne for Barr uttalte at selv om «avmaskering» i seg selv ikke er feil, så kan hyppigheten, motivasjonen og rasjonalet bak praksisen i 2016 gi en bredere innsikt.

Trump ville 27. mai stanse prosessen med fornyelse av fullmaktene under Foreign Intelligence Surveillance Act inntil senatet har etterforsket Obamagate.

Donald Trump delte 20. august 2020 en video på Twitter om avmaskering og sabotasje. Videoen avsluttet med teksten «Obamagate». 20. september 2020 sa Trump at han var sint på republikanerne fordi ingenting skjer med hans anklager om at FBI, Obama og Biden ulovlig har overvåket hans valgkamp.

Trump gjentok 25. oktober 2020 i et intervju for programmet 60 Minutes med Lesley Stahl anklagene om at Biden var involvert i FBIs avlytting av Trumps kampanjeapparat. Stahl sa flere ganger at de ikke kunne sende saker de ikke kunne verifisere, hvorpå Trump svarte at det har blitt verifisert og at Stahl kunne få papirene som bekrefter det.

I juni 2022 ble advokaten Michael Sussmann, som var anklaget ha handlet på veiene av Hillary Clinton, frikjent. Sussmann ble undersøkt fordi han i 2016 gav FBI informasjon om mistenkelig korrespondanse mellom Trump organisasjonen og russiske Alfa Bank, uten at FBI fant noen slik forbindelse.

15. mai 2023 la Durham frem sin endelige 306-siders rapport.  Den konkluderte med at FBI hadde vist dårlig dømmekraft i 2016, men hadde ikke en politisk motivasjon for å undersøke Trumps forbindelser med Russland.  

### Reaksjoner
Tucker Carlson i Fox News anklaget mandag 11. mai 2020 regjeringen Obama for å ha benyttet FBI til å skade sine politiske rivaler. Fox News' kommentator Mollie Hemingway uttalte at den nye informasjonen viser at Obama ønsket å bruke etterforskningen av Russlands mulige innblanding i valget til å undergrave Trumps presidentskap. En kommentator i *[[New York Post]]* har betegnet Obamagate som «alvorlig korrupsjon» i regjeringen Obama. George Gooding skriver i *[[Nettavisen]]* 16. mai at NRK (i sin dekning av saken) spiller dumme om Obamagate. *Fox News* omtalte i mai 2020 påstandene om Obamagate på bekostning av dekning av koronavirusutbruddet i USA. *[[New York Post]]* mener at Obama i de siste månedene som president brukte regjeringsapparatet til undergrave påtroppende president Trump.

*The Guardian*, *CNN*, *Forbes*, *[[Frankfurter Allgemeine Zeitung]]*, *The Independent* og andre omtalte Obamagate som en konspirasjonsteori, og skrev at det ikke finnes bevis for at Obama og FBI konspirerte mot Trump. *Washington Posts* spaltist mente Obamagate er oppspinn og et forsøk på å avlede oppmerksomheten fra sakene Trump selv blir kritisert for. Professor Asbjørn Dyrendal og forsker Hilmar Mjelde mente det er en konspirasjonsteori eller avledningsmanøver og tåkelegging. Seth Cohen i *Forbes* skrev at «Obamagate» er et forsøk på å avlede offentlig oppmerksomhet fra Trumps håndtering av koronaepidemien («Obamagate is an extraordinary example of leadership by distraction»). *The Independent* skrev at «Obamagate» er forsøk fra Trump på å skyve ansvaret for den mislykkede håndteringen av koronaviruset over på andre. Michelle Goldberg i *New York Times* kalte det en «fake scandal» eller «pseudo-scandal». Peter Wolodarski i *Dagens Nyheter* kalte Obamagate en konspirasjonsteori med grove bisarre, grove og diffuse beskyldninger.

Amber Philips i Washington Post skrev at det ikke finnes bevis for at Biden fikk FBI til å etterforske en av Trumps allierte. *Forbes* skrev at «Obamagate» er Trumps forsøk på å fremstille Joe Biden, Trumps motkandidat ved valget i november 2020, som korrupt. Tyske *Stern* mente Trump har lite å vinne på å fremme beskyldningene fordi de påståtte bevisene blir tilbakevist. *Boston Globe* skrev at Obamagate er Trumps samlebetegnelse for uspesifiserte og udokumenterte beskyldninger mot Obama. Avisen skev at hensikten trolig er å avlede oppmerksomheten fra de dårlige nyhetene og Trumps fallende oppslutning på meningsmålingene. *Los Angeles Times* kommentator setter Obamagate i sammenheng med Trumps historikk for angrep på politiske motstandere blant Hillary Clintons håndtering av eposter i tiden som utenriksminister der han forlangte at hun måtte fengsles («Lock her up»); utenriksdepartementets gransking konkluderte med at Clinton ikke systematisk og tilsiktet hadde drevet problematisk håndtering av informasjon. Statsviteren Chris Galdieri mener «Obamagate» er en del av Trumps valgkampstrategi og en appell til velgerbasen. Galdieri ser dette i sammenheng med Trumps tidligere angrep på Obama blant annet da Trump var en talsperson for påstandene om at Obama ikke var født i USA («birther»-konspirasjonsteorien).

*The Independent* skriver at teorien eller antakelsene bak «Obamagate» har sirkulert en stund på den politiske høyresiden i USA. Ifølge denne teorien konspirerte etterretningsfolk som James Comey med Ukraina, utenlandsk etterretning og det demokratiske partiet for å lage et påskudd til å etterforske Trumps valgkamp i 2016. At Comey høsten 2016 skadet Hillary Clintons valgkamp (kanskje tilstrekkelig til at Trump vant) anses som en avledning for å unngå avsløring av Comeys egentlige hensikter.

«Obamagate» er en videreføring av «deep state»-konspirasjonsteorien ifølge CNN, Forbes' kommentator og flere. «Deep state» er en forestilling om at smarte personer statsapparatet, særlig innenfor etterretningstjenestene, i hemmelighet konspirerer for å styre politikken. Forestillingen om at smarte personer i statsapparatet, «deep state», i hemmelighet konspirerer for å styre politikken har en lang historie i USA. Ifølge journalisten David Rohde er Trump spesielt paranoid når det gjelder FBI og CIA. «Deep state» regnes som en konspirasjonsteori. «Obamagate» er en videreføring av «deep state» ifølge CNN, Forbes' kommentator og flere.

Ifølge *Washington Post* betrakter Trump og hans støttespillere Spygate som en forløper for eller som del av Obamagate.

## Referanser